Woensdag, 16 Junie – PvR Geloofsfamilie
Deernis – Ontdek jou vooroordele.
1My broers, julle wat glo in ons Here Jesus Christus, die Here aan wie die heerlikheid behoort, moet mense nie volgens hulle uiterlike beoordeel nie. 2Sê nou daar kom in julle samekoms 'n man in met goue ringe aan sy vingers en met deftige klere aan en daar kom ook 'n brandarm man in met ou klere aan, 3en sê nou julle maak 'n ophef van die man met die deftige klere en julle sê vir hom: "Kom sit u hier gemaklik," maar vir die arm man sê julle: "Gaan staan jy daar anderkant" of: "Kom sit hier by my voete," 4het julle dan nie onder mekaar onderskeid gemaak en mense op grond van verkeerde oorwegings beoordeel nie?
Een van die grootste uitdagings van deernis is vooroordele. Hoe nader ons aan die Here leef hoe meer bewus word ons daarvan dat daar werklik nie plek is vir vooroordele in ons lewens nie. Is daar enige vooroordele in jou lewe? Voel jy veilig genoeg om iemand wat jy in jou lewe vertrou te vra of hulle dink jy het 'n vooroordeel oor iemand? Is jy bereid om tyd saam met die Here te spandeer en te vra of Hy vir jou wil wys of daar 'n vooroordeel in jou lewe is waarvan jy dalk nie bewus is nie?
Vooroordele kom in soveel verskillende vorms. Die groot vooroordele is die van ras, klas, status, taal, geslag, opvoeding, ouderdom en godsdiens. Meer subtiele vooroordele is die werk wat iemand doen, die plek waar iemand bly, die kar wat iemand ry, die denominasie waar iemand kerk gaan, die grootte klere nommer wat iemand dra, die skool waar iemand se kinders opgevoed word, die sonde wat iemand gepleeg het, die belangstellings waarmee iemand hulleself besig hou of lewens keuses wat mense vir hulleself maak waarmee jy nie saamstem nie. Is daar enige van hierdie wat iets by jou wakker maak? Is daar enige van hierdie wat jy met die Here oor wil gesels?
Stel jouself voor jy is skielik in die posisie om die een te wees wat baie gewig aan te sit, of te moet vra vir finansiële hulp, of emosioneel onstabiel genoeg te wees om sielkundige hulp te moet soek, of kinders het wat in moeilikheid met die reg gekom het, of in versoeking gekom het by die werk om geld te verduister of nou die werk van 'n petroljoggie moet doen. Is daar enige iets van enige van hierdie omstandighede wat jou ongemaklik laat? Waarom? Deel met die Here jou hart.
Beoordeel jy ander of het jy vooroordele oor ander? Hoe help dit jou met deernis? Wees eerlik met die Here en vra Hom om vir jou te wys indien daar iets is wat jy nie sien nie.